अपने रिक्शे पर बैठने वाली 8 सवारियों का गला गमछे से घोंटने वाला सीरियल किलर गिरफ्तार

फरीदाबाद. दिल्ली और फरीदाबाद में सिलसिलेवार आठ मर्डर करने वाले सीरियल किलर को पुलिस ने गिरफ्तार कर लिया है। मर्डर करने वाला एक रिक्शा चालक निकला। वह फरीदाबाद में अपनी बहन के पास रहता था। शुक्रवार को डीसीपी एनआईटी सुमित कुहाड़ ने इस मामले में जानकारी देते हुए बताया कि अभी तक आरोपी ने फरीदाबाद में 5 मर्डर करना कबूला है। इसने दिल्ली में भी तीन मर्डर किए हैं। आरोपी पैसों का लालची और नशे का आदी है। इसीलिए उसने लोगों को मौत के घाट उतारा। खुलासा यह भी हुआ है कि सभी मर्डर उसने अपने गमछे से गला घोंटकर किए हैं। आरोपी मर्डर केवल अपने रिक्शे में बैठने वाली सवारी का ही करता था। मर्डर को ट्रेस करने में सबसे अहम भूमिका सीआईए बदरपुर बॉर्डर के इंचार्ज इंस्पेक्टर विमल कुमार, सब इंस्पेक्टर नरेंद्र कुमार, सब इंस्पेक्टर जयबीर, सीआईए डीएलएफ के इंचार्ज सब इंस्पेक्टर सतेंद्र सिंह सहित अन्य टीम की रही है। डीसीपी पुलिस कमिश्नर ने इन सभी पुलिसकर्मियों को शाबासी दी है और रिवॉर्ड देने के लिए कहा है।

जमानत मिलते ही शुरू कर दिया मर्डर करना

आरोपी 27 वर्षीय रिंकू मूल रूप से बदायूं, थाना दातागंज के गांव भटौली का रहने वाला है और अविवाहित है। वह पिछले तीन माह से एसजीएम नगर में अपनी बहन के पास रहता था और रिक्शा चलाता था। इससे पहले उसने 2009, 2011 और 2012 में दिल्ली में तीन मर्डर किए थे। इसके साथ उसके दो और साथी थे। 2012 में वह दिल्ली पुलिस द्वारा पकड़ा गया। छह माह पहले इसकी जमानत हुई थी। जमानत के बाद वह अपने गांव चला गया। वहां 3 माह रहने के बाद यहां 3 महीने से रह रहा था। नशे का आदी, पैसों का लालची और मर्डर करने में माहिर रिंकू ने यहां ताबड़तोड़ मर्डर किए। सबसे पहले वह सवारी को रिक्शे में बैठाता। फिर सुनसान जगह रिक्शे को रोक लेता। इसके बाद पीछे से आकर गमछे से सवारी का गला घोंट देता और फिर जेब में रखे पैसे, फोन अन्य चीजों को लूट लेता। अक्टूबर, नवंबर और दिसंबर में उसने 5 मर्डर किए। इसके साथ कोई गैंग नहीं होने और रिक्शा चालक होने के कारण पुलिस उस तक जल्द नहीं पहुंच पाई।